Document ID: 32010R0091

32010R0091
L 031/1
SLUŽBENI LIST EUROPSKE UNIJE
02.02.2010.
UREDBA KOMISIJE (EU) br. 91/2010
od 2. veljače 2010.
o izmjeni Uredbe (EZ) br. 1982/2004 o provedbi Uredbe (EZ) br. 638/2004 Europskog parlamenta i Vijeća o statistici Zajednice u vezi s robnom razmjenom između država članica, u pogledu popisa robe izuzete iz statistike, dostavljanja informacija od strane porezne uprave i ocjene kakvoće
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 638/2004 Europskog parlamenta i Vijeća od 31. ožujka 2004. o statistici Zajednice u vezi s robnom razmjenom između država članica i o stavljanju izvan snage Uredbe Vijeća (EEZ) br. 3330/91 (1), a posebno njezin članak 3. stavak 5., članak 8. stavak 2. i članak 13. stavak 3.,
budući da:
(1)
Uredba (EZ) br. 638/2004 provedena je Uredbom Komisije (EZ) br. 1982/2004 (2).
(2)
Pristup državnih tijela dostupnim podacima o zbirnim prijavama PDV-a iz članka 6. Uredbe (EZ) br. 1982/2004 treba proširiti kako bi se osigurala kakvoća statističkih podataka.
(3)
Modalitete i strukturu izvješća o kakvoći iz članka 26. Uredbe (EZ) br. 1982/2004 treba izmijeniti kako bi se osigurao integrirani okvir za osiguranje kakvoće u skladu s Kodeksom prakse europske statistike (3).
(4)
Popis u Prilogu I. Uredbi (EZ) br. 1982/2004 kojim se određuje roba izuzeta iz statistika robne razmjene između država članica koje se trebaju dostavljati Komisiji (Eurostatu) treba prilagoditi kako bi ga se bolje uskladilo s međunarodnim preporukama koje je usvojila Statistička komisija Ujedinjenih naroda i kako bi se prikupljeni podaci jasnije razgraničili.
(5)
Uredbu (EZ) br. 1982/2004 treba stoga na odgovarajući način izmijeniti.
(6)
Mjere predviđene u ovoj Uredbi u skladu su s mišljenjem Odbora za statistiku robne razmjene između država članica,
DONIJELA JE OVU UREDBU:
Članak 1.
Uredba (EZ) br. 1982/2004 mijenja se kako slijedi:
(1)
Članci 5. i 6. zamjenjuju se sljedećim:
„Članak 5.
Podaci o prijavama PDV-a
1. Nadležna porezna uprava svake države članice državnim tijelima pruža sljedeće podatke kako bi identificirala osobe koje su u fiskalne svrhe prijavile nabavu i isporuku robe unutar EU-a:
(a)
puno ime poreznog obveznika;
(b)
punu adresu, uključujući poštanski broj;
(c)
identifikacijski broj u skladu s člankom 9. stavkom 1. točkom (a) Uredbe (EZ) br. 638/2004.
2. Nadležna porezna uprava svake države članice državnim tijelima za svakog poreznog obveznika dostavlja:
(a)
oporezivi iznos nabave i isporuke robe unutar EU-a koji se u skladu s člankom 251 Direktive Vijeća 2006/112/EZ (4) naplaćuje na temelju prijava PDV-a;
(b)
porezno razdoblje.
Članak 6.
Podaci o zbirnim prijavama PDV-a
1. Nadležna porezna uprava svake države članice državnim tijelima za svakog poreznog obveznika dostavlja barem:
(a)
podatke o isporukama robe unutar EU-a prikupljene na temelju zbirnih prijava PDV-a u skladu s člankom 264. Direktive 2006/112/EZ, a posebno:
-
identifikacijski broj za PDV svakog domaćeg isporučitelja,
-
identifikacijski broj za PDV kupca iz partnerske države članice,
-
oporezivi iznos između svakog domaćeg isporučitelja i kupca u partnerskoj državi članici;
(b)
podatke o robi nabavljenoj unutar EU-a koje dostavljaju sve druge države članice u skladu s člancima 23. i 24. Uredbe Vijeća (EZ) br. 1798/2003 (5), a posebno:
-
identifikacijski broj za PDV svakog domaćeg kupca,
-
ukupni oporezivi iznos po domaćem kupcu, sabran po partnerskoj državi članici.
2. Po primitku podataka nadležna porezna uprava svake države članice ih bez odgode stavlja na raspolaganje državnim tijelima.
(2)
Članak 26. zamjenjuje se sljedećim:
„Članak 26.
1. U skladu s kriterijima kakvoće utvrđenim u članku 13. Uredbe (EZ) br. 638/2004, Komisija (Eurostat) provodi godišnju ocjenu kakvoće zasnovanu na pokazateljima u vezi s kakvoćom i zahtjevima prethodno dogovorenih s državnim tijelima.
2. Komisija (Eurostat) priprema djelomično ispunjeni nacrt izvješća o kakvoći za svaku državu članicu. Nacrti izvješća o kakvoći šalju se državama članicama do 30. studenoga sljedeće godine od referentne godine.
3. Države članice unutar osam tjedana od primitka djelomično popunjenog nacrta izvješća o kakvoći Komisiji (Eurostatu) dostavljaju popunjena izvješća o kakvoći.
4. Komisija (Eurostat) ocjenjuje kakvoću statistika na temelju podataka i izvješća o kakvoći koje su poslale države članice i priprema izvješće o ocjeni kakvoće za svaku državu članicu.
5. Komisija (Eurosat) izrađuje i šalje zbirno izvješće o kakvoći koje obuhvaća sve države članice. Ono uključuje glavne pokazatelje kakvoće i podatke prikupljene putem izvještaja o kakvoći.”
(3)
Prilog I. Uredbi (EZ) br. 1982/2004 zamjenjuje se tekstom u Prilogu ovoj Uredbi.
(4)
Prilog VI. Uredbi (EZ) br. 1982/2004 briše se.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Primjenjuje se od 1. siječnja 2010.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 2. veljače 2010.

Labels: 12
2
3
19